Castor
Store norske leksikon,Realfag,Astronomi,Universet
Castor er navnet på stjernen α Geminorum. Castor er den nest mest lyssterke stjernen i stjernebildet Tvillingene med en tilsynelatende størrelsesklasse på 1,6. Castor har hvit farge og befinner seg i en avstand på 13,5 parsec (44 lysår) fra Jorden.
Castor er ikke én stjerne, men et system bestående av seks stjerner totalt. I 1719 ble det oppdaget at Castor faktisk er en dobbeltstjerne, med en omløpsperiode på 420 år. Hver av disse komponentene er igjen spektroskopiske dobbeltstjerner. I 1000 jordbaneradiers avstand fra disse finnes en tredje komponent som er en fotometrisk dobbeltstjerne. Stjernen Castor og stjernen Pollux utgjør de mest lyssterke stjernene i stjernebildet Tvillingene. De er oppkalt etter tvillingene Kastor og Polydevkes (latin Pollux) i gresk mytologi. Les mer i Store norske leksikon stjerne dobbeltstjerner Hertzsprung–Russell-diagrammet